b'\n_START_ARTICLE_\nFolklorna skupina Kres\n_START_PARAGRAPH_\nFolklorno dru\xc5\xa1tvo Kres je bilo ustanovljeno 21. septembra 1975 v Novem mestu in od takrat deluje neprekinjeno. Umetni\xc5\xa1ki vodja dru\xc5\xa1tva je \xc5\xbee od samega za\xc4\x8detka [Branka Mo\xc5\xa1kon]. \xc4\x8clani dru\xc5\xa1tva so amaterji, ki jih kljub razli\xc4\x8dni izobrazbi in starosti ve\xc5\xbeejo dobra volja in ljubezen do ljudskega izro\xc4\x8dila \xe2\x80\x93 folklore.\n_START_SECTION_\nProgram\n_START_PARAGRAPH_\nProgram dru\xc5\xa1tva obsega pesmi in plese vseh ve\xc4\x8djih slovenskih pokrajin: pesmi in plesi Dolenjske, Bele Krajine, Poljanske doline (Starega trga ob Kolpi), \xc5\xa0tajerske, Prekmurja, Koro\xc5\xa1ke in Poso\xc4\x8dja. Dru\xc5\xa1tvo vsako leto pripravi samostojni nastop, sodeluje pa tudi na mnogih prireditvah v ob\xc4\x8dini in v najrazli\xc4\x8dnej\xc5\xa1ih krajih Slovenije. Skoraj vsako leto gostujejo v razli\xc4\x8dnih dr\xc5\xbeavah. Tako so zaplesali \xc5\xbee v Hrva\xc5\xa1ki, Srbiji, Bosni, Makedoniji, Nem\xc4\x8diji, \xc4\x8ce\xc5\xa1ki, Franciji, Italiji, \xc5\xa0paniji, Gr\xc4\x8diji, Mad\xc5\xbearski, Belgiji, Nizozemski in Tur\xc4\x8diji. Folklorno dru\xc5\xa1tvo Kres je v sodelovanju z drugimi slovenskimi folklornimi skupinami od leta 2005 do 2016 organiziralo mednarodni folklorni festival SloFolk.'